6.4.2022
MT
Il-Ġurnal Uffiċjali tal-Unjoni Ewropea
C 152/15
3.2.
Madankollu, is-sistemi tat-taxxa korporattiva jittrattaw il-finanzjament b’dejn b’mod aktar favorevoli mill-finanzja­ ment mill-bejgħ ta’ ishma, fis-sens li l-pagamenti tal-imgħax huma deduċibbli mit-taxxa iżda l-kost tal-finanzjament mill-bejgħ ta’ ishma mhuwiex.
Dan jirriżulta f’żieda fl-ingranaġġ (livelli ta’ dejn) u għalhekk il-vulnerabbiltà tal-intrapriżi fi żminijiet ta’ taqlib ekonomiku.
3.3.
Sabiex tinkiseb ekonomija ekoloġika u diġitalizzata sostenibbli, jeħtieġ li tiġi indirizzata d-distorsjoni tal-finanzjament b’dejn-bil-bejgħ ta’ ishma.
Id-dividendi, li huma soġġetti għal tassazzjoni doppja (l-ewwel fil-livell korporattiv u wara fil-livell tal-azzjonisti), huma importanti mhux biss bħala introjtu għall-pensjonanti u għall-finanzjament tal-istituzzjonijiet tar-riċerka, iżda b’mod partikolari bħala sors ta’ finanzjament għall-investiment f’żona ġdida.
3.4.
L-investiment fi proġetti ta’ investiment ġodda u aktar ekoloġiċi huwa assoċjat ma’ livell għoli ta’ riskju.
Il-finanzjament mill-bejgħ ta’ ishma huwa għalhekk is-sors preferut ta’ finanzjament.
Qasam ewlieni għat-tisħiħ tal-parteċipazzjoni tas-settur privat fl-investiment ekoloġiku u diġitali huwa t-tneħħija tal-ostakli għas-sorsi ta’ kapital ta’ investiment ġdid.
3.5.
Għal intrapriżi ġodda u investituri li jfittxu opportunitajiet ta’ investiment aktar ekoloġiċi u diġitalizzati, suq kapitali li jiffunzjona tajjeb huwa essenzjali.
Id-disponibbiltà tal-kapital hija kruċjali għal eżitu ta’ suċċess.
Id-dividendi jgħinu biex tiżdied il-likwidità fis-suq.
3.6.
Is-sostenibbiltà diġà hija fattur kompetittiv immexxi mis-suq li huwa essenzjali għall-kapaċità tal-kumpaniji biex jattiraw klijenti, impjegati u investituri.
Il-kunsiderazzjoni tas-sostenibbiltà hija importanti għas-sopravivenza fit-tul ta’ kumpanija.
L-għodod regolatorji jridu jinbnew b’mod li jappoġġjaw il-kisba ta’ dawn l-għanijiet u jkunu konformi mal-prinċipji bażiċi ta’ kif joperaw in-negozji.
3.7.
Filwaqt li ma għandu jkun hemm l-ebda interferenza fil-politiki dwar id-dividendi jew influwenza indebita fuq il-kompożizzjoni tal-bordijiet tad-diretturi jew l-infurzar tar-responsabbiltà tad-diretturi lejn kumpanija, huma meħtieġa inċentivi adatti għal ekonomija aktar ekoloġika.
Il-governanza ta’ kumpanija trid tqis ir-responsabbiltà soċjali korporattiva, id-direttivi Ewropej rilevanti u l-linji gwida tal-OECD għall-kumpaniji multinazzjonali.
3.8.
It-tisħin globali huwa ta’ tħassib għalina lkoll, u l-kumpaniji għandhom iħallsu l-prezz tas-suq ġust għall-emissjonijiet u jnaqqsu s-CO2 fl-atmosfera.
Dan ifisser mhux biss taxxi fuq l-emissjonijiet tas-CO2, iżda wkoll sussidji għal dawk l-attivitajiet li jnaqqsu s-CO2.
3.9.
Qasam importanti ieħor biex jintlaħqu l-objettivi ta’ ekonomija aktar ekoloġika u diġitalizzata huwa t-tassazzjoni ta’ intrapriżi dejjem aktar diġitalizzati.
Hija meħtieġa soluzzjoni globali u kunsenswali, u huwa mistenni li jiġi ffinalizzat ftehim komprensiv qabel tmiem is-sena.
It-taxxi fuq is-servizzi diġitali ma għandhomx jagħmlux ħsara lill-innovazzjoni jew jiddiżinċentivaw l-investimenti fit-teknoloġiji diġitali.
4.
Predispożizzjoni favur il-finanzjament b’dejn/bil-bejgħ ta’ ishma fit-tassazzjoni korporattiva 4.1.
Il-predispożizzjoni favur il-finanzjament b’dejn fis-sistemi tat-taxxa korporattiva jaffettwa l-kostijiet soċjoekonomiċi kif ukoll l-ingranaġġ tal-intrapriżi u l-governanza korporattiva.
Id-dipendenza eċċessiva mill-finanzjament b’dejn tista’ timmina l-kisba tal-objettivi tal-Kummissjoni Ewropea hekk kif il-kumpaniji jsiru finanzjarjament vulnerabbli, u l-possibbiltà li jitwettqu proġetti ġodda u riskjużi ta’ investiment ekoloġiku se tiġi affettwata b’mod negattiv.
Il-kapaċità li jitħallsu dividendi sabiex l-investituri jaslu biex jiddeċiedu jekk jinvestux fi proġetti ġodda se tkun ristretta.
4.2.
Abbażi tar-regoli tat-taxxa attwali, l-imgħax imħallas fuq self jitnaqqas mill-bażi għat-taxxa, filwaqt li dan mhuwiex il-każ għall-pagamenti mill-bejgħ ta’ ishma.
Il-pagamenti mill-bejgħ ta’ ishma jikkonsistu f’żewġ partijiet: pagamenti tal-imgħax u qligħ kapitali.
Dawn ir-regoli nazzjonali jagħmlu l-finanzjament permezz tad-dejn aktar vantaġġuż b’mod ċar mill-finanzjament bil-bejgħ ta’ ishma.
4.3.
Allowance speċjali intiż biex joffri lill-kumpaniji trattament tat-taxxa aktar simili għal investimenti ffinanzjati bil-bejgħ ta’ ishma, minn kif attwalment jingħata għall-investimenti ffinanzjati b’dejn, jista’ jnaqqas il-vulnerabbiltà korporattiva u jkun miżura utli għall-promozzjoni ta’ investimenti sostenibbli, aktar ekoloġiċi u diġitali.